title: Rakkomandazzjoni tal-Kunsill tas-16 ta’ Ġunju 2022 dwar l-apprendiment favur it-tranżizzjoni ekoloġika u l-iżvilupp sostenibbli 2022/C 243/01 (Test b’rilevanza għaż-ŻEE)

text:
               27.6.2022

               MT

               Il-Ġurnal Uffiċjali tal-Unjoni Ewropea

               C 243/1

      RAKKOMANDAZZJONI TAL-KUNSILL
      tas-16 ta’ Ġunju 2022
      dwar l-apprendiment favur it-tranżizzjoni ekoloġika u l-iżvilupp sostenibbli
      (2022/C 243/01)
      (Test b’rilevanza għaż-ŻEE)
      IL-KUNSILL TAL-UNJONI EWROPEA,
      Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikoli 165 u 166 tiegħu,
      Wara li kkunsidra l-proposta mill-Kummissjoni Ewropea,
      Billi:

                  1.

                  Madwar l-Unjoni, minkejja li ħafna Stati Membri għamlu progress tajjeb fl-implimentazzjoni ta’ politiki u programmi tal-apprendiment biex jappoġġaw it-tranżizzjoni ekoloġika u jippromwovu l-apprendiment favur l-iżvilupp sostenibbli, hemm bżonn li jitkomplew u jiżdiedu l-isforzi f’dak ir-rigward. Il-politika u l-prattika għal dan it-tip ta’ apprendiment jenħtieġ li jiġu stimulati u appoġġati aktar. Huwa neċessarju li tiġi rikonoxxuta l-ħtieġa għal apprendiment interkonness fil-pilastri ambjentali, ekonomiċi u soċjali tal-iżvilupp sostenibbli, filwaqt li ssir enfasi speċifika fuq il-pilastru ambjentali.

                  2.

                  Il-Patt Ekoloġiku Ewropew (1), l-Istrateġija tal-UE għall-Bijodiversità għall-2030 (2), l-istrateġija tal-Organizzazzjoni tan-Nazzjonijiet Uniti għall-Edukazzjoni, ix-Xjenza u l-Kultura (UNESCO) għall-Edukazzjoni għall-Iżvilupp Sostenibbli 2030 u l-ħidma relatata tal-Kummissjoni Ekonomika għall-Ewropa tan-Nazzjonijiet Uniti (UNECE) (3) jenfasizzaw ir-rwol ewlieni tal-iskejjel, l-edukazzjoni għolja u istituzzjonijiet oħra tal-edukazzjoni u t-taħriġ biex jinvolvu ruħhom mal-istudenti, il-ġenituri, l-edukaturi (4) u l-komunità usa’ fir-rigward tal-bidliet meħtieġa għal tranżizzjoni ekoloġika ta’ suċċess, ġusta u inklużiva. Fil-konklużjonijiet tiegħu dwar ’’Il-Bijodiversità - il-ħtieġa għal azzjoni urġenti’’ (5), il-Kunsill enfasizza li l-investiment fl-edukazzjoni, fost oqsma oħra, huwa kruċjali fil-ġbir tal-aħjar data u fis-sejbien tal-aħjar soluzzjonijiet f’dan ir-rigward. L-Istrateġija tal-UE għaż-Żgħażagħ tidentifika Ewropa ekoloġika sostenibbli bħala għan u tappella biex iż-żgħażagħ kollha jkunu ambjentalment attivi u edukati.

                  3.

                  L-apprendiment għat-tranżizzjoni ekoloġika u l-iżvilupp sostenibbli jappoġġa l-istudenti ta’ kull età biex jiksbu l-għarfien, il-ħiliet u l-attitudnijiet meħtieġa biex jgħixu b’mod aktar sostenibbli, jibdlu x-xejriet tal-konsum u tal-produzzjoni, iħaddnu stili ta’ ħajja aktar tajbin għas-saħħa u jikkontribwixxu – kemm b’mod individwali kif ukoll b’mod kollettiv – għal ekonomija u soċjetà aktar sostenibbli. Huwa jikkontribwixxi wkoll għat-tisħiħ tal-ħiliet u l-kompetenzi dejjem aktar meħtieġa fis-suq tax-xogħol. Huwa jippromwovi l-fehim tal-isfidi globali interkonnessi li qed niffaċċjaw, inkluż il-kriżi klimatika, id-degradazzjoni ambjentali u t-telf tal-bijodiversità, li kollha għandhom dimensjonijiet ambjentali, soċjali, ekonomiċi u kulturali.

                  4.

                  L-Għanijiet ta’ Żvilupp Sostenibbli tan-NU, b’mod partikolari l-Mira 4.7, jappellaw biex sal-2030, l-istudenti kollha jkunu kisbu l-għarfien u l-ħiliet meħtieġa biex jippromwovu l-iżvilupp sostenibbli, inkluż, fost l-oħrajn, permezz tal-edukazzjoni għall-iżvilupp sostenibbli u stili ta’ ħajja sostenibbli, id-drittijiet tal-bniedem, l-ugwaljanza bejn il-ġeneri, il-promozzjoni ta’ kultura ta’ paċi u ta’ nonvjolenza, iċ-ċittadinanza globali u l-apprezzament tad-diversità kulturali u tal-kontribut tal-kultura għall-iżvilupp sostenibbli (6).

                  5.

                  Il-Komunikazzjoni dwar iż-Żona Ewropea tal-Edukazzjoni (7), il-Pilastru Ewropew tad-Drittijiet Soċjali (8), il-qafas strateġiku għall-kooperazzjoni Ewropea fl-edukazzjoni u t-taħriġ lejn iż-Żona Ewropea tal-Edukazzjoni u lil hinn (2021-2030) (9) u l-Komunikazzjoni dwar ŻER ġdida għar-Riċerka u l-Innovazzjoni (10) jappellaw biex il-politiki u l-investimenti tal-edukazzjoni u t-taħriġ ikunu mmirati lejn tranżizzjonijiet ekoloġiċi u diġitali inklużivi għar-reżiljenza u l-prosperità fil-futur.

                  6.

                  Il-kompetenzi ewlenin, kif definiti fil-Qafas Ewropew ta’ Referenza dwar il-Kompetenzi Ewlenin għat-Tagħlim Tul il-Ħajja (11), għandhom l-għan li jappoġġaw lin-nies madwar l-Ewropa biex jiksbu l-għarfien, il-ħiliet u l-attitudnijiet meħtieġa għas-sodisfazzjon u l-iżvilupp personali, l-impjegabbiltà, l-inklużjoni soċjali, stil ta’ ħajja sostenibbli, ħajja ta’ suċċess f’soċjetajiet paċifiċi, ġestjoni tal-ħajja konxja mis-saħħa u ċ-ċittadinanza attiva fi żmien ta’ bidla rapida u profonda.

                  7.

                  L-Aġenda għall-Ħiliet għall-Ewropa (12) ħabbret l-appoġġ għall-iżvilupp ta’ sett ta’ ħiliet ewlenin u ekoloġiċi għas-suq tax-xogħol bil-ħsieb li tinħoloq ġenerazzjoni ta’ professjonisti li jaħsbu fl-ambjent u ta’ operaturi ekonomiċi ekoloġiċi, li tintegra l-kunsiderazzjonijiet ambjentali u klimatiċi fl-edukazzjoni ġenerali, l-edukazzjoni għolja, l-edukazzjoni u t-taħriġ vokazzjonali kif ukoll fir-riċerka. L-Ewropa teħtieġ professjonisti kompetenti ħafna biex issostni t-tranżizzjoni ekoloġika u biex tkun fil-pożizzjoni ewlenija dinjija fit-teknoloġiji sostenibbli.

                  8.

                  Ir-Rakkomandazzjoni tal-Kunsill dwar l-edukazzjoni u t-taħriġ vokazzjonali (VET) għall-kompetittività sostenibbli, il-ġustizzja soċjali u r-reżiljenza (13) u d-Dikjarazzjoni ta’ Osnabrück jirrikonoxxu s-settur tal-VET bħala kruċjali għat-tranżizzjonijiet diġitali u ekoloġiċi.

                  9.

                  Il-Patt Klimatiku Ewropew jistieden lill-individwi, lill-komunitajiet u lill-organizzazzjonijiet jipparteċipaw fl-azzjoni klimatika u fil-bini ta’ Ewropa aktar ekoloġika billi joffru opportunitajiet ta’ apprendiment dwar it-tibdil fil-klima, jiżviluppaw u jimplimentaw is-soluzzjonijiet, u jiltaqgħu ma’ nies oħrajn biex jimmultiplikaw l-impatt ta’ dawk is-soluzzjonijiet. Il-Koalizzjoni ta’ Edukazzjoni għall-Klima għandha l-għan li toħloq komunità mmexxija minn studenti u għalliema, flimkien mal-iskejjel u n-networks tagħhom u atturi edukattivi oħra, biex titgħallem minn kemm jista’ jkun esperjenzi rilevanti, u tnaqqas il-frammentazzjoni bejn is-setturi, id-dominji u n-nies tal-edukazzjoni.

                  10.

                  Il-Pjan ta’ Azzjoni għall-Edukazzjoni Diġitali (14) jipprovdi viżjoni għal edukazzjoni u taħriġ diġitali Ewropej ta’ kwalità għolja, inklużivi u aċċessibbli u jissottolinja l-importanza tat-teknoloġiji diġitali bħala faċilitaturi abilitanti b’saħħithom għat-tranżizzjoni ekoloġika filwaqt li, fl-istess ħin, jiffaċilita bidla lejn imġiba sostenibbli kemm fl-iżvilupp ta’ prodotti diġitali kif ukoll fl-użu tagħhom.

                  11.

                  Il-Bauhaus Ewropea l-Ġdida ġġib dimensjoni kulturali u kreattiva fil-Patt Ekoloġiku Ewropew, bil-għan li jintwera kif l-innovazzjoni sostenibbli toffri bidliet tanġibbli u pożittivi fil-ħajja tagħna ta’ kuljum, inkluż fil-binjiet tal-iskejjel u f’ambjenti oħrajn ta’ apprendiment.

                  12.

                  L-UNESCO, permezz tal-programm tagħha ta’ Edukazzjoni għall-Iżvilupp Sostenibbli, qed taħdem biex l-edukazzjoni u t-taħriġ isiru parti aktar ċentrali u viżibbli tar-rispons internazzjonali għall-kriżi klimatika u biex jintlaħqu l-Għanijiet ta’ Żvilupp Sostenibbli kollha, b’mod partikolari l-Mira 4.7 dwar l-edukazzjoni għall-iżvilupp sostenibbli. Skont il-Konvenzjoni Qafas tan-NU dwar it-Tibdil fil-Klima u l-Ftehim ta’ Pariġi, il-partijiet jimpenjaw ruħhom li jippromwovu u jikkooperaw dwar it-tibdil fil-klima fil-kuntest tal-iżvilupp sostenibbli fid-dimensjonijiet kollha, b’mod partikolari fl-edukazzjoni, it-taħriġ, is-sensibilizzazzjoni tal-pubbliku, il-parteċipazzjoni pubblika u l-aċċess pubbliku għall-informazzjoni.

                  13.

                  Hemm sensibilizzazzjoni u xewqa dejjem jikbru fost iż-żgħażagħ biex ikunu involuti fi kwistjonijiet tal-iżvilupp sostenibbli, partikolarment fi kwistjonijiet ambjentali u klimatiċi. Ir-riżultati ta’ Ewrobarometru maħruġ f’Mejju 2022 jindikaw li ż-żgħażagħ fl-UE jikkunsidraw li ’’l-protezzjoni tal-ambjent u l-ġlieda kontra t-tibdil fil-klima’’ hija waħda mill-prijoritajiet ewlenin li fuqha jenħtieġ li tiffoka s-Sena Ewropea taż-Żgħażagħ (2022). Id-data tal-OECD (15) mill-2018 diġà turi li dawk li għandhom 15-il sena huma sensibbli ħafna għat-tibdil fil-klima u l-kriżi ambjentali u l-ħtieġa li din tiġi indirizzata. Madankollu, l-istess data tal-OECD turi li hemm ħafna inqas studenti li jħossu sens ta’ kontroll fuq l-azzjonijiet u l-konsegwenzi tagħhom biex jagħmlu differenza reali. Il-limitu tal-kriżi klimatika u ambjentali jista’ jwassal biex l-istudenti jħossuhom megħluba u bla setgħa, li jista’ jiġi aggravat minn informazzjoni mhux preċiża u mid-diżinformazzjoni.

                  14.

                  Huwa ta’ importanza kbira li s-sistemi u l-istituzzjonijiet tal-edukazzjoni u t-taħriġ jirrispondu għall-għajta dejjem tikber taż-żgħażagħ dwar il-kriżi klimatiku u dak tal-bijodiversità u li jinvolvu liż-żgħażagħ fit-tfassil ta’ soluzzjonijiet relatati mat-apprendiment għat-tranżizzjoni ekoloġika u l-iżvilupp sostenibbli u fit-teħid ta’ azzjoni għal futur sostenibbli. Is-Sena Ewropea taż-Żgħażagħ 2022 għandha rwol importanti x’taqdi biex tkompli tistimula l-involviment taż-żgħażagħ.

                  15.

                  Il-pandemija tal-COVID-19 enfasizzat ir-rabtiet mill-qrib tagħna man-natura u mill-ġdid poġġiet l-enfasi fuq is-sistemi tal-edukazzjoni u tat-taħriġ. Ittieħdu tagħlimiet dwar possibbiltajiet ġodda għall-edukazzjoni u t-taħriġ, inkluż approċċi ta’ apprendiment imħallat f’ambjenti diversi (inkluż online), l-involviment u l-awtonomija tal-istudenti u r-rabtiet bejn l-edukazzjoni formali u l-komunità usa’. Il-pandemija żiedet ukoll it-tħassib li ilu jeżisti dwar il-benesseri fiżiku, mentali u emozzjonali tat-tfal, taż-żgħażagħ u tal-adulti.

                  16.

                  Iċ-ċentri individwali tal-edukazzjoni u tal-indukrar bikri tat-tfal, l-iskejjel, l-istituzzjonijiet tal-edukazzjoni għolja, l-organizzazzjonijiet tar-riċerka, il-fornituri tal-VET u l-komunitajiet lokali qed isiru dejjem aktar attivi fir-rigward tal-kriżi klimatika u dik tal-bijodiversità. Madankollu, is-sostenibbiltà għadha mhijiex karatteristika sistemika tal-edukazzjoni u t-taħriġ madwar l-UE.

                  17.

                  F’ħafna pajjiżi, l-apprendiment għas-sostenibbiltà u kunċetti ugwalment vijabbli, bħall-edukazzjoni għall-iżvilupp sostenibbli u l-edukazzjoni dwar iċ-ċittadinanza globali, ġew adottati fil-politiki, l-istrateġiji u l-kurrikuli. Madankollu, l-edukaturi jeħtieġu appoġġ, għarfien espert u opportunitajiet tat-taħriġ aktar immirat biex jinkorporaw il-prinċipji tat-tranżizzjoni ekoloġika u l-iżvilupp sostenibbli fil-prattiki tat-tagħlim u tat-taħriġ tagħhom. Ta’ spiss iħossuhom li mhumiex mgħammra biżżejjed biex jittrattaw l-ansjetà ekoloġika u l-pessimiżmu ekoloġiku u biex jgħinu lill-istudenti jimpenjaw ruħhom fi kwistjonijiet klimatiċi u ambjentali b’mod pożittiv.

                  18.

                  L-approċċi lejn is-sostenibbiltà li jinvolvu l-istituzzjoni sħiħa li jinkorporaw l-oqsma kollha ta’ attività mhumiex dejjem preżenti biżżejjed. Tali approċċi jistgħu jinkludu t-tagħlim u l-apprendiment; il-governanza; ir-riċerka u l-innovazzjoni; u l-infrastruttura, il-faċilitajiet u l-operazzjonijiet, u jenħtieġ li jinvolvu lill-istudenti, lill-persunal, lill-ġenituri, u lill-komunitajiet lokali u usa’.

                  19.

                  Jeħtieġ li jiġu esplorati aktar il-potenzjal u l-opportunità li jiġu kkumplementati u msaħħa aġendi oħra tal-edukazzjoni u t-taħriġ. It-tagħlim u l-apprendiment għat-tranżizzjoni ekoloġika u l-iżvilupp sostenibbli jistgħu jappoġġaw bis-sħiħ il-politiki u l-programmi għas-saħħa, il-benesseri u l-inklużjoni; iċ-ċittadinanza attiva u globali; is-solidarjetà; it-tagħlim iċċentrat fuq l-istudenti; ir-riċerka u l-innovazzjoni; u t-trasformazzjoni diġitali, inkluż l-intelliġenza artifiċjali (16).

                  20.

                  L-integrazzjoni b’mod sistematiku tad-dimensjoni tal-edukazzjoni u t-taħriġ f’politiki oħra relatati mat-tranżizzjoni ekoloġika u l-iżvilupp sostenibbli f’perspettiva tul il-ħajja tista’ tappoġġa l-implimentazzjoni ta’ dawk il-politiki. Tista’ wkoll tgħaqqad setturi differenti tas-soċjetà u tal-ekonomija u tinkorpora b’mod effettiv is-sostenibbiltà fl-edukazzjoni u t-taħriġ.

                  21.

                  Din ir-Rakkomandazzjoni tirrispetta bis-sħiħ il-prinċipji ta’ sussidjarjetà u proporzjonalità. Hija tirrikonoxxi li l-livell ta’ awtonomija li jgawdu minnu l-istituzzjonijiet tal-edukazzjoni u t-taħriġ ivarja ħafna madwar l-Istati Membri. F’xi Stati Membri, l-istituzzjonijiet tal-edukazzjoni u t-taħriġ, l-istituzzjonijiet tat-taħriġ tal-għalliema, kif ukoll l-għalliema u l-ħarrieġa, igawdu minn livell għoli ta’ awtonomija. Ir-Rakkomandazzjoni ser tiġi implimentata skont iċ-ċirkostanzi nazzjonali u f’kooperazzjoni mal-Istati Membri.

            B’DAN JIRRAKKOMANDA LI L-ISTATI MEMBRI, b’rispett sħiħ għall-prinċipji ta’ sussidjarjetà u proporzjonalità, u filwaqt li jirrikonoxxu gradi differenti ta’ awtonomija tal-istituzzjonijiet tal-edukazzjoni u t-taħriġ, skont iċ-ċirkostanzi nazzjonali,

                  1.

                  Iżidu u jsaħħu l-isforzi biex jappoġġaw is-sistemi tal-edukazzjoni u t-taħriġ fit-teħid ta’ azzjoni favur it-tranżizzjoni ekoloġika u l-iżvilupp sostenibbli sabiex l-istudenti ta’ kull età u minn kull sfond ikunu jistgħu jaċċessaw edukazzjoni u taħriġ ta’ kwalità għolja, ekwu u inklużivi dwar is-sostenibbiltà, it-tibdil fil-klima, il-protezzjoni ambjentali u l-bijodiversità, bit-tħassib debitu għall-konsiderazzjonijiet ambjentali, soċjali u ekonomiċi.

                  2.

                  Jistabbilixxu l-apprendiment favur it-tranżizzjoni ekoloġika u l-iżvilupp sostenibbli bħala wieħed mill-oqsma ta’ prijorità fil-politiki u l-programmi tal-edukazzjoni u t-taħriġ sabiex jappoġġaw u jabilitaw lis-settur jikkontribwixxi għal futur sostenibbli, inkorporat f’fehim olistiku tal-edukazzjoni. Jimplimentaw u jiżviluppaw aktar approċċi komprensivi u kollaborattivi għat-tagħlim u l-apprendiment favur it-tranżizzjoni ekoloġika u l-iżvilupp sostenibbli li jinvolvu l-partijiet rilevanti kollha fis-sistema tal-edukazzjoni u t-taħriġ, u partijiet ikkonċernati minn setturi rilevanti oħra.

                  3.

                  Jipprovdu firxa ta’ opportunitajiet tal-apprendiment f’kuntesti formali, mhux formali u informali, sabiex individwi ta’ kull età jkunu jistgħu jħejju u jikkontribwixxu b’mod attiv għat-tranżizzjoni ekoloġika u jaġixxu favur ekonomija li tkun ambjentalment korretta, sostenibbli, ċirkolari u newtrali għall-klima u soċjetajiet ġusti, inklużivi u paċifiċi.

                  4.

                  Jikkunsidraw il-miżuri li ġejjin fil-livell ta’ sistema:

                              a)

                              Jallinjaw, f’kooperazzjoni mill-qrib mal-partijiet ikkonċernati rilevanti, l-istrateġiji u l-pjanijiet fl-edukazzjoni u t-taħriġ mat-tranżizzjoni ekoloġika u l-iżvilupp sostenibbli, inkluż dawk relatati mal-kurrikuli u l-valutazzjoni u t-taħriġ inizjali tal-edukaturi u l-iżvilupp professjonali kontinwu. Jappoġġaw l-implimentazzjoni ta’ strateġiji u politiki nazzjonali u oħrajn, inkluż dwar kunċetti relatati bħall-edukazzjoni għall-iżvilupp sostenibbli, permezz ta’ mekkaniżmi għal segwitu u monitoraġġ.

                              b)

                              Jinvestu, fejn xieraq, f’tagħmir, f’riżorsi u f’infrastruttura ekoloġiċi u sostenibbli (bini, ġonna u teknoloġija) u jipprovdu t-taħriġ fihom, għall-apprendiment, għas-soċjalizzazzjoni u għar-rikreazzjoni biex jiżguraw ambjenti ta’ apprendiment tajbin għas-saħħa, siguri, inklużivi, kreattivi u reżiljenti.

                              c)

                              Iqajmu kuxjenza dwar il-benefiċċji u l-opportunitajiet tal-apprendiment favur it-tranżizzjoni ekoloġika u l-iżvilupp sostenibbli, u jappoġġaw l-istituzzjonijiet tal-edukazzjoni formali u mhux formali u tat-taħriġ, inkluż l-edukazzjoni u kura bikrija tat-tfal, biex jagħmlu t-tibdil fil-klima, il-protezzjoni ambjentali, il-bijodiversità u l-kwistjonijiet ta’ sostenibbiltà rilevanti għall-ħajja ta’ kuljum tal-istudenti tagħhom u jrawmu kultura ta’ sostenibbiltà.

                              d)

                              Jiżviluppaw l-għarfien, il-ħiliet u l-attitudnijiet tal-istudenti ta’ kull età biex jgħixu b’mod aktar sostenibbli, jippromwovu xejriet sostenibbli tal-konsum u l-produzzjoni, jadottaw stili ta’ ħajja aktar tajbin għas-saħħa u aktar konxji mill-ambjent u jikkontribwixxu b’mod individwali u b’mod kollettiv għat-trasformazzjoni tas-soċjetajiet tagħna.

                              e)

                              Jappoġġaw u jtejbu t-tagħlim u l-apprendiment favur it-tranżizzjoni ekoloġika u l-iżvilupp sostenibbli billi jipprovdu infrastruttura, għodod u riżorsi diġitali, u jappoġġaw il-kompetenzi diġitali tal-edukaturi.

                              f)

                              Jinvolvu, b’mod sinifikanti u b’mod ikkoordinat, lill-istudenti kollha biex jipproponu u joħolqu flimkien approċċi dwar kif jitgħallmu, fejn jitgħallmu u x’jitgħallmu dwar it-tranżazzjoni ekoloġika u l-iżvilupp sostenibbli, u għalihom. Iħeġġu parteċipazzjoni bbilanċjata bejn il-ġeneri ta’ studenti minn kull sfond, inkluż dawk b’inqas opportunitajiet. Jagħtu s-setgħa lill-istudenti kollha biex jipparteċipaw fit-teħid tad-deċiżjonijiet u jinvolvu ruħhom fihom, fil-livell tal-istituzzjoni tagħhom kif ukoll fil-komunitajiet lokali u usa’ tagħhom.

                              g)

                              Jiżviluppaw u jappoġġaw, f’kooperazzjoni mill-qrib mal-partijiet ikkonċernati rilevanti, programmi u oqfsa tal-kurrikulu, li jippermettu ż-żmien u l-ispazju għall-istudenti biex jiżviluppaw kompetenzi ta’ sostenibbiltà (17) minn età bikrija. L-apprendiment interġenerazzjonali u l-eżempji, il-problemi u r-risponsi lokali jistgħu jagħmlu l-kurrikuli aktar rilevanti għall-istudenti, filwaqt li juru li t-tibdil fil-klima, il-bijodiversità, il-protezzjoni ambjentali u s-sostenibbiltà huma lokali u azzjonabbli.

                              h)

                              Jappoġġaw il-kooperazzjoni u n-networking dwar is-sostenibbiltà, il-protezzjoni ambjentali u l-bijodiversità, li jinvolvu pereżempju l-awtoritajiet lokali, il-ħidma fost iż-żgħażagħ u l-organizzazzjonijiet taż-żgħażagħ, iċ-ċentri tal-edukazzjoni u t-taħriġ ambjentali, iċ-ċentri tal-apprendiment globali, il-foresti, il-parks, l-irziezet, il-mużewijiet, il-libreriji, l-organizzazzjonijiet mhux governattivi, ir-riċerka, l-organizzazzjonijiet tal-konsumaturi u n-negozji, u b’hekk isaħħu r-rabtiet bejn l-apprendiment formali, mhux formali u informali.

                              i)

                              Jappoġġaw iż-żieda tal-prattiki tajbin u r-riċerka pedagoġika dwar it-tagħlim u l-apprendiment favur it-tranżizzjoni ekoloġika u l-iżvilupp sostenibbli fil-livelli u t-tipi kollha tal-edukazzjoni u t-taħriġ.

                  5.

                  Ikomplu jappoġġaw lill-istudenti billi jikkunsidraw il-miżuri li ġejjin:

                              a)

                              Jipprovdu lill-istudenti, minn meta jkunu fl-iskola preprimarja, l-opportunitajiet biex jifhmu u jimpenjaw ruħhom favur id-dinja naturali u l-bijodiversità tagħha u japprezzawhom, joħolqu sens ta’ kurżità u ta’ meravilja u jitgħallmu jaġixxu favur is-sostenibbiltà, b’mod individwali u b’mod kollettiv.

                              b)

                              Isaħħu, inkluż permezz ta’ appoġġ finanzjarju f’konformità mal-iskemi ta’ appoġġ finanzjarju nazzjonali, apprendiment tul il-ħajja ta’ kwalità għolja għat-tranżizzjoni ekoloġika u l-iżvilupp sostenibbli, inkluż traineeships, apprendistati, il-volontarjat, attivitajiet ekstrakurrikulari, attivitajiet ta’ ħidma fost iż-żgħażagħ u forom oħra ta’ apprendiment formali, mhux formali u informali u r-rabtiet bejniethom. Jistimulaw u jirrikonoxxu azzjonijiet u programmi ta’ involviment ċiviku f’dak ir-rigward.

                              c)

                              Jiffaċilitaw metodi u approċċi ta’ apprendiment li huma kollaborattivi, esperimentali, orjentati lejn il-prattika u rilevanti għall-kuntesti u t-tradizzjonijiet lokali u li jappoġġaw attivitajiet interdixxiplinari u transkurrikulari. Dan jinkludi l-għoti ta’ opportunitajiet prattiċi lill-istudenti biex josservaw u jieħdu ħsieb in-natura, u biex inaqqsu l-użu, isewwu, jużaw mill-ġdid u jirriċiklaw l-oġġetti, u b’hekk jgħinuhom jifhmu l-importanza ta’ stili ta’ ħajja sostenibbli u tal-ekonomija ċirkolari.

                              d)

                              Jipprovdu informazzjoni bbażata fuq il-fatti u aċċessibbli dwar il-kriżi klimatika, ambjentali u dik tal-bijodiversità u l-ixprunaturi tagħhom, kif miftiehem skont il-Konvenzjoni ta’ Aarhus (18).

                              e)

                              Jiżviluppaw ħiliet ta’ soluzzjoni tal-problemi u ta’ kollaborazzjoni; irawmu l-ħsieb kritiku, il-ħiliet tal-litteriżmu medjatiku u r-riflessjoni dwar is-sistemi; u jappoġġaw azzjoni pożittiva, inkluż il-volontarjat, biex jikkonfrontaw u jnaqqsu l-biża’ u n-nuqqas ta’ emanċipazzjoni li l-istudenti jistgħu jesperjenzaw quddiem il-kriżijiet planetarji.

                  6.

                  Jappoġġaw lill-edukaturi jiffaċilitaw l-apprendiment favur it-tranżizzjoni ekoloġika u s-sostenibbiltà ambjentali billi jikkunsidraw il-miżuri li ġejjin:

                              a)

                              Jirrikonoxxu li l-edukaturi kollha, tkun xi tkun id-dixxiplina jew is-settur tal-edukazzjoni tagħhom, huma edukaturi tas-sostenibbiltà li jeħtieġ li jappoġġaw lill-istudenti tagħhom fit-tħejjija għat-tranżizzjoni ekoloġika. Jabilitawhom iżidu l-għarfien tal-istudenti tagħhom dwar l-Għanijiet ta’ Żvilupp Sostenibbli. Jinkludu, jikkonsultaw u jinvolvu lill-edukaturi fl-iżvilupp ta’ kurrikuli u programmi, u f’riformi edukattivi oħra relatati mat-tranżizzjoni ekoloġika u s-sostenibbiltà ambjentali, u fit-tfassil ta’ żvilupp professjonali xieraq.

                              b)

                              Jappoġġaw l-integrazzjoni tat-tranżizzjoni ekoloġika u l-iżvilupp sostenibbli fi programmi inizjali tat-taħriġ tal-għalliema u l-ħarrieġa; fil-programmi ta’ żvilupp professjonali kontinwu; u fl-istandards u l-oqfsa professjonali tal-għalliema sabiex jappoġġaw l-iżvilupp tal-kompetenzi tal-edukaturi fir-rigward tas-sostenibbiltà.

                              c)

                              Jappoġġaw skemi ta’ mentoraġġ u programmi ta’ żvilupp professjonali fil-livell tal-istituzzjonijiet. Jappoġġaw lill-edukaturi fl-użu ta’ għodod u teknoloġiji diġitali fil-prattika tagħhom biex itejbu t-tagħlim u l-apprendiment favur it-tranżizzjoni ekoloġika u l-iżvilupp sostenibbli.

                              d)

                              Ikomplu joħolqu u jesploraw opportunitajiet u inċentivi biex l-edukaturi jieħdu sehem fil-programmi ta’ żvilupp professjonali relatati mas-sostenibbiltà, pereżempju billi jqisuhom fil-progressjoni u fl-iżvilupp tal-karriera, u joħolqu rwoli għall-edukaturi bħal koordinatur tas-sostenibbiltà.

                              e)

                              Jappoġġaw lill-edukaturi, inkluż billi jagħtuhom iż-żmien u l-ispazju meħtieġa, fl-adozzjoni ta’ pedagoġiji li jtejbu t-tagħlim u l-apprendiment favur it-tranżizzjoni ekoloġika u s-sostenibbiltà ambjentali b’modi interdixxiplinari u jiżviluppaw l-aspetti soċjoemozzjonali tal-apprendiment, sabiex l-istudenti kollha jkunu jistgħu jsiru aġenti tal-bidla u jitgħallmu jirriflettu u jieħdu azzjoni, kemm b’mod individwali kif ukoll b’mod kollettiv, lokalment u globalment, favur dinja aktar sostenibbli.

                              f)

                              Iħeġġu u jabilitaw, fejn xieraq, tagħlim u apprendiment trasformattivi u interdixxiplinarji bl-użu ta’ approċċi tal-apprendiment kemm tradizzjonali kif ukoll innovattivi, inkluż l-apprendiment prattiku, l-approċċ STEAM (19), il-hackathons, is-servizz tat-tagħlim u l-ludifikazzjoni.

                              g)

                              Jiżviluppaw u jagħmlu disponibbli r-riżorsi biex jappoġġaw lill-edukaturi, inkluż rigward il-valutazzjoni. Jappoġġaw lill-edukaturi fl-użu ta’ għodod u materjali tradizzjonali u ġodda għat-tagħlim u t-taħriġ favur it-tranżizzjoni ekoloġika u s-sostenibbiltà ambjentali f’firxa ta’ kuntesti fuq ġewwa u fuq barra, diġitali u mhux diġitali. Jipprovdu aċċess għal ċentri ta’ għarfien espert, inkluż ċentri għall-edukazzjoni u t-taħriġ ambjentali.

                              h)

                              Iħeġġu lill-komunità tar-riċerka u l-innovazzjoni tinvolvi ruħha ma’ fornituri tal-edukazzjoni u t-taħriġ formali, mhux formali u informali biex jappoġġaw lill-edukaturi fit-tranżizzjoni ekoloġika u s-sostenibbiltà ambjentali. Jappoġġaw il-parteċipazzjoni fil-proġetti u r-riċerka esploratorji relatati mal-emerġenza klimatika, il-kriżi ambjentali u s-sostenibbiltà.

                  7.

                  Ikomplu jappoġġaw lill-istituzzjonijiet tal-edukazzjoni u t-taħriġ formali u mhux formali biex jintegraw b’mod effettiv, fejn xieraq, it-tranżizzjoni ekoloġika u l-iżvilupp sostenibbli fl-attivitajiet u l-operazzjonijiet kollha tagħhom, billi jikkunsidraw il-miżuri li ġejjin:

                              a)

                              Jinkoraġġixxu u jiffaċilitaw approċċi effettivi ta’ istituzzjonijiet sħiħa għas-sostenibbiltà li jinkludu t-tagħlim u l-apprendiment; il-viżjoni, l-ippjanar u l-governanza; il-parteċipazzjoni attiva ta’ min qed jitgħallem u tal-persunal; l-involviment tal-familji; il-ġestjoni tal-bini u r-riżorsi; is-sħubijiet ma’ komunitajiet lokali u dawk aktar usa’; u r-riċerka u l-innovazzjoni. Jappoġġaw lill-mexxejja edukattivi fil-ġestjoni tal-bidla organizzazzjonali bi żvilupp u gwida professjonali ddedikati għar-rwoli tagħhom.

                              b)

                              Jappoġġaw lill-istituzzjonijiet tal-edukazzjoni u t-taħriġ fit-tfassil, il-monitoraġġ u l-evalwazzjoni tal-istrateġiji ta’ sostenibbiltà tagħhom u/jew l-integrazzjoni tas-sostenibbiltà fil-proċessi u l-miżuri eżistenti (eż. pjanijiet għall-iżvilupp tal-iskejjel, dikjarazzjonijiet tal-missjoni u strateġiji tal-edukazzjoni għolja). Jirrikonoxxu li dan huwa proċess fit-tul li jeħtieġ passi żgħar li jistgħu jitkejlu, li jiġu mmonitorjati u evalwati fuq bażi kontinwa, inkluż permezz ta’ awtovalutazzjoni mill-istituzzjoni.

                              c)

                              F’konformità mal-awtonomija istituzzjonali tagħhom, iħeġġu u jappoġġaw iċ-ċentri tal-edukazzjoni u l-kura bikrija tat-tfal, l-iskejjel, l-istituzzjonijiet tal-edukazzjoni għolja, il-fornituri tal-VET, l-istituzzjonijiet tal-apprendiment għall-adulti u fornituri oħra tal-edukazzjoni biex jieħdu sehem f’inizjattivi tal-ekotikketti li jistgħu jġibu benefiċċji ambjentali, soċjali, edukattivi u ekonomiċi. Jipprovdu strutturi ta’ appoġġ għal tali skemi, eż. aġenziji jew korpi biex jappoġġaw approċċi li jinvolvu l-istituzzjoni sħiħa, mentoraġġ u networking, mudelli u gwida, u appoġġ finanzjarju.

                              d)

                              Jiffokaw parti mill-mekkaniżmi interni u/jew esterni ta’ rieżami u ta’ assigurazzjoni tal-kwalità tal-organizzazzjonijiet tal-edukazzjoni u t-taħriġ fuq is-sostenibbiltà. Jirrikonoxxu l-involviment effettiv tal-istituzzjonijiet tal-edukazzjoni għolja permezz ta’ mezzi xierqa, inkluż, pereżempju, mekkaniżmi ta’ finanzjament.

                              e)

                              Ikomplu jintegraw it-tranżizzjoni ekoloġika u l-iżvilupp sostenibbli fi programmi, sillabi u moduli fil-VET u fl-edukazzjoni għolja (f’konformità mal-awtonomija istituzzjonali u l-libertà akkademika), f’firxa ta’ dixxiplini, inkluż studji tan-negozju, xjenzi soċjali, xjenzi pedagoġiċi, studji umanistiċi, arti, arkitettura u inġinerija, ippjanar u ġestjoni tal-użu tal-art. Jagħmlu użu mir-riżorsi u l-materjali żviluppati minn organizzazzjonijiet mhux governattivi ambjentali u edukattivi u minn korpi rilevanti oħra.

                              f)

                              Jappoġġaw lill-istituzzjonijiet tal-edukazzjoni għolja, tal-VET u tal-apprendiment għall-adulti fl-iżvilupp ta’ korsijiet ta’ apprendiment qosra u mfassla apposta dwar it-tranżizzjoni ambjentali u l-iżvilupp sostenibbli, li jistgħu jwasslu, fost l-oħrajn, għal mikrokredenzjali, sabiex japprofondixxu, iwessgħu u jaġġornaw il-kompetenzi professjonali.

                              g)

                              Jippromwovu sħubijiet mad-dixxiplini u l-atturi kollha, inkluż negozji, l-arti, azjendi agrikoli, il-wirt kulturali, l-isport, iż-żgħażagħ, istituti tar-riċerka, organizzazzjonijiet tas-soċjetà ċivili, l-industrija tar-riżorsi edukattivi (inkluż it-teknoloġija, il-pubblikazzjoni u tagħmir ieħor tal-kurrikuli) u r-riċerka edukattiva. Jappoġġaw l-iżvilupp ta’ programmi ekstrakurrikulari, tas-sajf u oħrajn filwaqt li jipprovdu appoġġ għal internships, pereżempju, f’laboratorji, f’negozji, f’istituzzjonijiet tar-riċerka u f’organizzazzjonijiet mhux governattivi.

                              h)

                              Jappoġġaw programmi li jippromwovu l-innovazzjoni u l-intraprenditorija fis-sostenibbiltà. Isaħħu l-istituzzjonijiet tal-edukazzjoni għolja u tal-VET biex jistabbilixxu jew isaħħu ċentri tas-sostenibbiltà li jsaħħu l-innovazzjoni u l-intraprenditorija għat-tranżizzjoni ekoloġika u l-iżvilupp sostenibbli, l-ekonomija ċirkolari u l-bijodiversità.

                  8.

                  Jimmobilizzaw, fejn xieraq, fondi nazzjonali u tal-UE għall-investiment fl-infrastruttura, fit-taħriġ, fl-għodod u fir-riżorsi biex iżidu r-reżiljenza u t-tħejjija tal-edukazzjoni u t-taħriġ formali u mhux formali favur it-tranżizzjoni ekoloġika, b’mod partikolari Erasmus+, il-Faċilità għall-Irkupru u r-Reżiljenza, il-Korp Ewropew ta’ Solidarjetà, il-Fond Soċjali Ewropew Plus, il-Fond Ewropew ta’ Aġġustament għall-Globalizzazzjoni, il-Fond Ewropew għall-Iżvilupp Reġjonali, l-Istrument ta’ Appoġġ Tekniku, il-programm Ewropa Diġitali, Orizzont Ewropa u InvestEU.

                  9.

                  Jinvestu fil-monitoraġġ, fir-riċerka u fl-evalwazzjoni tal-isfidi ta’ politika u tal-impatt ta’ dawn l-inizjattivi sabiex jibnu fuq it-tagħlimiet meħuda u jinfurmaw it-tfassil tal-politiki. Dan jista’ jinkludi l-implimentazzjoni ta’ indikaturi u miri eżistenti, inkluż fil-livell internazzjonali.

            B’DAN JISTIEDEN LILL-KUMMISSJONI, B’KUNSIDERAZZJONI XIERQA TAS-SUSSIDJARJETÀ U Ċ-ĊIRKOSTANZI NAZZJONALI, BIEX:

                  1.

                  Tiffaċilita l-kooperazzjoni u l-apprendiment bejn il-pari fost l-Istati Membri u l-partijiet ikkonċernati dwar l-apprendiment favur it-tranżizzjoni ekoloġika u l-iżvilupp sostenibbli, permezz ta’:

                              a)

                              Il-qafas strateġiku għall-kooperazzjoni Ewropea fl-edukazzjoni u t-taħriġ lejn iż-Żona Ewropea tal-Edukazzjoni u lil hinn (2021-2030) (20), fejn l-edukazzjoni u t-taħriġ favur it-tranżizzjoni ekoloġika hija qasam prijoritarju ewlieni.

                              b)

                              Ixxandar u tħeġġeġ l-użu tal-opportunitajiet għall-promozzjoni, l-appoġġ u l-abilitazzjoni tal-edukazzjoni u t-taħriġ formali u mhux formali favur it-tranżizzjoni ekoloġika u l-iżvilupp sostenibbli fil-programmi ta’ finanzjament tal-UE, bħal Erasmus+, il-Korp Ewropew ta’ Solidarjetà, LIFE, il-Fond Soċjali Ewropew Plus, il-Fond Ewropew ta’ Aġġustament għall-Globalizzazzjoni, Orizzont Ewropa, inkluż l-azzjonijiet Marie Skłodowska-Curie, il-programm tal-Edukazzjoni u Sensibilizzazzjoni għall-Iżvilupp u l-Istrument ta’ Appoġġ Tekniku.

                              c)

                              Tikkondividi l-prattiki tajbin minn skambji tal-persunal, proġetti u networks ta’ Erasmus+, inkluż permezz tal-alleanzi tal-Universitajiet Ewropej, il-komunità online eTwinning, l-Akkademji tal-Għalliema tal-Erasmus+, kif ukoll iċ-Ċentru ta’ Eċċellenza Vokazzjonali, l-azzjonijiet Marie Skłodowska-Curie u l-Istitut Ewropew tal-Innovazzjoni u t-Teknoloġija.

                              d)

                              Tidentifika, tiddokumenta u tikkondividi prattiki tajbin, inkluż permezz ta’ pjattaformi online eżistenti (21)
                                 , u tappoġġa n-networking ta’ organizzazzjonijiet nazzjonali u oħrajn attivi fl-edukazzjoni u fit-tranżizzjoni ekoloġika u l-iżvilupp sostenibbli fl-edukazzjoni u t-taħriġ formali u mhux formali.

                              e)

                              Tinvolvi liż-żgħażagħ fl-implimentazzjoni tar-Rakkomandazzjoni, b’mod partikolari permezz tas-Sena Ewropea taż-Żgħażagħ 2022 u d-Djalogu tal-UE maż-Żgħażagħ, biex tiżgura li jitqiesu bis-sħiħ l-opinjonijiet, il-fehmiet u l-ħtiġijiet taż-żgħażagħ u tal-organizzazzjonijiet taż-żgħażagħ.

                              f)

                              Toħloq sinerġiji mal-Koalizzjoni ta’ Edukazzjoni għall-Klima u l-Bauhaus Ewropea l-Ġdida.

                  2.

                  Tiżviluppa, tikkondividi u tagħmel disponibbli, għall-użu volontarju, riżorsi, materjali u riċerka dwar l-apprendiment favur it-tranżizzjoni ekoloġika u l-iżvilupp sostenibbli, f’kooperazzjoni mal-Istati Membri, inkluż dwar GreenComp, il-qafas Ewropew il-ġdid ta’ kompetenza għas-sostenibbiltà.

                  3.

                  Tappoġġa l-edukaturi fit-tagħlim favur it-tranżizzjoni ekoloġika u l-iżvilupp sostenibbli billi:

                              a)

                              tipprovdi riżorsi u materjali ta’ appoġġ għall-użu volontarju dwar il-Pjattaforma Ewropea tal-Edukazzjoni Skolastika, l-EPALE u l-Portal Ewropew taż-Żgħażagħ;

                              b)

                              tirrikonoxxi sforzi li jispikkaw fit-tagħlim u l-apprendiment favur it-tranżizzjoni ekoloġika u l-iżvilupp sostenibbli permezz ta’ skemi ta’ premjijiet tal-UE, inkluż il-Premju Ewropew għat-Tagħlim Innovattiv, il-Premju eTwinning u l-Premjijiet Ewropej għall-Ħiliet Vokazzjonali.

                  4.

                  Timmonitorja l-iżvilupp ta’ ħiliet jew attitudnijiet ekoloġiċi lejn is-sostenibbiltà ambjentali mill-gradwati tal-edukazzjoni għolja u tal-VET, u r-riċerkaturi fil-bidu tal-karriera tagħhom, mingħajr ma toħloq obbligi ġodda ta’ rappurtar jew kwalunkwe piż addizzjonali għall-Istati Membri, permezz ta’ stħarriġ Ewropew eżistenti, bħall-inizjattiva Ewropea ta’ traċċar tal-gradwati, pereżempju billi tinkludi mistoqsijiet dwar tali attitudnijiet f’dan l-istħarriġ.

                  5.

                  Timmonitorja l-progress fl-edukazzjoni favur it-tranżizzjoni ekoloġika u l-iżvilupp sostenibbli fil-qafas ta’ rapporti eżistenti dwar iż-Żona Ewropea tal-Edukazzjoni u l-Patt Ekoloġiku Ewropew, mingħajr ma toħloq obbligi ġodda ta’ rappurtar jew kwalunkwe piż addizzjonali għall-Istati Membri. Dan jinkludi l-appoġġ għall-iżvilupp ta’ indikaturi possibbli jew miri fil-livell tal-UE dwar is-sostenibbiltà kif stabbilit fir-Riżoluzzjoni tal-Kunsill dwar il-qafas strateġiku għall-kooperazzjoni Ewropea fl-edukazzjoni u t-taħriġ lejn iż-Żona Ewropea tal-Edukazzjoni u lil hinn (2021-2030).

                  6.

                  Issaħħaħ il-kooperazzjoni mal-organizzazzjonijiet internazzjonali eżistenti, b’mod partikolari l-UNESCO u korpi oħra tan-NU, inkluż l-UNECE, biex trawwem approċċ tal-edukazzjoni u t-taħriġ favur it-tranżizzjoni ekoloġika u l-iżvilupp sostenibbli ma’ dawk li jfasslu l-politika, mal-prattikanti u mal-partijiet ikkonċernati fl-Istati Membri u bejniethom, li jinkorpora l-ekwità, l-inklużjoni u l-ġustizzja, skont il-Patt Ekoloġiku Ewropew, l-Għanijiet ta’ Żvilupp Sostenibbli u l-Pjan Direzzjonali tal-UNESCO għall-Edukazzjoni għall-Iżvilupp Sostenibbli 2030.

                  7.

                  Tkompli ssaħħaħ id-dimensjoni ekoloġika tal-programm Erasmus+ u tal-programm tal-Korp Ewropew ta’ Solidarjetà, fiż-żewġ każijiet kemm permezz tal-mobbiltà sostenibbli, il-kooperazzjoni online, il-prattiki ekoloġiċi fil-proġetti kif ukoll permezz ta’ attenzjoni qawwija fuq it-tranżizzjoni ekoloġika u l-iżvilupp sostenibbli fil-kooperazzjoni bejn diversi partijiet ikkonċernati tal-edukazzjoni, tat-taħriġ u taż-żgħażagħ.

         Magħmul fil-Lussemburgu, it-16 ta’ Ġunju 2022.

               Għall-Kunsill

               Il-President

            O. DUSSOPT

         (1)  COM(2019) 640 final.

         (2)  COM(2020) 380 final.

         (3)  Inkluż il-qafas il-ġdid għall-implimentazzjoni tal-Istrateġija UNECE għall-Edukazzjoni għal Żvilupp Sostenibbli mill-2021 sal-2030.

         (4)  Għall-finijiet ta’ din ir-Rakkomandazzjoni, it-terminu ’’edukaturi’’ jinkludi għalliema, ħarrieġa, persuni li jaħdmu maż-żgħażagħ, ħarrieġa tal-għalliema u l-professjonisti kollha fl-edukazzjoni formali, mhux formali u informali.

         (5)  12210/20.

         (6)  UNESCO, Edukazzjoni għall-iżvilupp sostenibbli: pjan direzzjonali, 2020.

         (7)  COM(2020) 625 final.

         (8)  ĠU C 428, 13.12.2017, p. 10.

         (9)  ĠU C 66, 26.2.2021, p. 1.

         (10)  COM(2020) 628 final.

         (11)  Rakkomandazzjoni tal-Kunsill tat-22 ta’ Mejju 2018 dwar kompetenzi ewlenin għat-tagħlim tul il-ħajja, ĠU C 189, 4.6.2018, p. 1.

         (12)  COM(2020) 274 final.

         (13)  ĠU C 417, 2.12.2020, p. 1.

         (14)  COM(2020) 624 final.

         (15)  OECD (2020), Are Students Ready to Thrive in an Interconnected World? (L-Istudenti Lesti biex Jirnexxu f’Dinja Interkonnessa?) PISA 2018, Volum VI.

         (16)  Iċ-Ċentru Internazzjonali ta’ Riċerka dwar l-Intelliġenza Artifiċjali (IRCAI), taħt l-awspiċi tal-UNESCO, huwa l-ewwel ċentru globali li jindirizza fl-attivitajiet tiegħu l-intelliġenza artifiċjali, l-edukazzjoni u l-iżvilupp sostenibbli.

         (17)  Il-kunċett ta’ ’’kompetenzi ta’ sostenibbiltà’’ kif deskritt fi GreenComp, il-qafas Ewropew ta’ kompetenza għas-sostenibbiltà, ikopri l-għarfien, il-ħiliet u l-attitudnijiet meħtieġa mill-istudenti ta’ kull età biex jgħixu, jaħdmu u jaġixxu b’mod sostenibbli (inkluż il-ħsieb kritiku, ir-riflessjoni dwar is-sistema u l-konnessjoni man-natura). ’’Ħiliet ekoloġiċi’’ huma relatati mal-ħiliet professjonali meħtieġa mis-setturi kollha u fil-livelli kollha fis-suq tax-xogħol għat-tranżizzjoni ekoloġika, inkluż il-ħolqien ta’ impjiegi ekoloġiċi ġodda.

         (18)  Konvenzjoni dwar l-Aċċess għall-Informazzjoni, il-Parteċipazzjoni tal-Pubbliku fit-Teħid ta’ Deċiżjonijiet u l-Aċċess għall-Ġustizzja fi Kwistjonijiet Ambjentali.

         (19)  L-approċċ STEAM (Xjenza, Teknoloġija, Inġinerija, Arti u Matematika) iħaddan il-potenzjal kreattiv li jgħaqqad l-edukazzjoni STEM mal-arti, l-istudji umanitarji u x-xjenzi soċjali.

         (20)  Riżoluzzjoni tal-Kunsill dwar qafas strateġiku għall-kooperazzjoni Ewropea fl-edukazzjoni u t-taħriġ lejn iż-Żona Ewropea tal-Edukazzjoni u lil hinn (2021-2030), ĠU C 66, 26.2.2021, p. 1.

         (21)  Dan jista’ jinkludi l-Koalizzjoni ta’ Edukazzjoni għall-Klima, il-Pjattaforma Ewropea tal-Edukazzjoni Skolastika futura, ir-Rokna tal-Apprendiment, il-Pjattaforma ’’Ix-Xjenza tal-Għaġeb’’! il-Portal Ewropew taż-Żgħażagħ, il-Pjattaforma Elettronika għat-Tagħlim tal-Adulti fl-Ewropa (EPALE), Scientix, l-Alleanza Ewropea għall-Apprendistati, u l-Patt għall-Ħiliet.